Red interurbana di tram de Milan

El nom red interurbana di tram de Milan el se referiss a tutt i lign de tram interurban che in passaa conligaven la cittaa de Milan cont i paes pussee lontan de la sò provincia e cont ona quai cittaa vesina.

Diferentement di alter provinz lombard e piemontes, la costruzion di chesta red chì la gh'ha seguitaa minga on pian deciduu da la Provincia: la red a l'è vegnuda-sù perchè di privaa ottegniven i concession a i Deputazion provinciaj compettent. Per i primm agn de attivitaa, i lign a hinn staa esercitaa di vari societaa fin a la fin di agn trenta inquand, ecettuaa ona queigheduna, l'esercizzi di lign interurban che funzionaven anmò a l'è passaa a l'ATM de Milan.

Depos ona fila de desmission avegnii intra i agn sessanta e 'l prenzipi di agn vottanta e depos la sospension, in del 2011, del servizzi de la tramvia Milan-Desi, de la veccia red la gh'e restada domà la tramvia Milan-Limbiaa.

 Struttura de la red 
Tranvii costruii da la ‘’Societaa Anonima di Omnibus’’ (SAO), poeu esercitaa da la Edison, poeu anmò da la ‘’Societaa Trazion Eletrica Lombarda’’ (STEL) e a la fin da l’ATM:
 Milan – Monscia (1876-1966);
 Milan-Còrsich-Biagrass:
 Milan-Còrsich (1884-1914 e 1956-1966);
 Milan-Biagrass (1914-1956);
 Milan-Affer-Limbiaa:
 Milan-Affer (1882-1915);
 Milan-Vared (1915-1920);
 Milan-Limbiaa (1920, anmò in esercizzi).

Lign di ‘’Tramvii Interprovinciaj Padan’’ (TIP), poeu gestii da la STEL e da ATM:
 Milan-Vimercaa (1880-1981);
 Milan-Gorgonzoeula-Vaver:
 Milan-Vaver (1878-1968);
 Gorgonzoeula-Vaver (1968-1978);
 Villa Fornaci-Cassan-Trevij-Careass:
 Fornaci-Trevij (1880-1883 e 1917-1931);
 Fornaci-Careass (1883-1917);
 Milan-Villa Fornaci-Cassan (1931-1972).

Alter tranvii:
 Milan-Lòd (1880-1931), esercitada da la TIP;
 Milan-Pavia (1880-1936), esercitada da la ‘’Societaa per i Ferovie del Ticin’’ (SFT) e poeu da la societaa gestora la Milan-Magenta-Castan (MMC);
 Milan-Magenta-Castan (1878-1957), esercitada da la MMC, poeu da ATM;
 Milan-Legnan-Gallaraa, esercitada da la ‘’Societaa Anonima di Tramways e di Ferovie Economich de Romma, Milan e Bologna’’ (TFE) e poeu da la STIE:
 Milan-Gallaraa (1880-1951);
 Milan-Legnan (1951-1966);
 Milan-Sarònn-Tradaa, gestida da la TFE e poeu di Ferovie Nòrd Milan (FNM):
 Milan-Tradaa (1877-1915);
 Milan-Sarònn (1915-1925);
 Milan-Caraa/Giussan:
 Milan-Seregn-Giussan (1881-1958);
 Milan-Seregn-Caraa (1886-1982);
 Milan-Desi (1982-2011).

La cittaa de Milan la gh'ha anca ona red de tram urbana.
Sora el territòri provincial a gh’eren alter lign di tram. Monscia la gh’aveva ona red interurbana di per lee formada da lign che la conllgaven (in period divers) a Cusan, Caraa, Trezz e Bergom, Cantuu e Voggion. Lòd a l’era servida da lign di tram che rivaven da Bergom e da Soncin, esercitaa da la TIP. Poeu pasma Sant Angiol se incrociavan trii lign de tram: vuna che la rivava da Meregnan, derivazion de la Milan – Lòd, vuna che conligava l’andava a Pavia e vuna dirigiuda a Lòd.

 Bibliografia 


 Vos ligaa 
 Strapòrt de la Lombardia
 Lign di tram lombard
 Red di tram de Milan

 Alter progett 

Categoria:Straport a Milan